สศช.แนะคลังวางแผนบริหารหนี้
แนวโน้มทะยานขึ้นรัฐบาลกู้ก้อนใหญ่ห้ามกระทบเพดาน
5 มิ.ย. 2556

แนวโน้มทะยานขึ้นรัฐบาลกู้ก้อนใหญ่ห้ามกระทบเพดาน
สศช.ห่วงหนี้สาธารณะพุ่งจากการกู้เงินลงทุนน้ำขนส่ง ขณะที่ อคส. ดึงเงินขายข้าวใช้หนี้
สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ให้ความเห็นต่อคณะรัฐมนตรี (ครม.) ในวันที่ 4 มิ.ย.ที่ผ่านมา หลังจากกระทรวงการคลังรายงานสถานะหนี้สาธารณะของประเทศสิ้นสุดวันที่ 31 มี.ค. ที่มี 5.121 ล้านล้านบาท หรือ 44.16% ของอัตราการขยายตัวทางเศรษฐกิจว่า แม้หนี้สาธารณะยังอยู่ในกรอบวินัยการคลัง แต่หนี้มีแนวโน้มเพิ่มขึ้นจากการกู้เงินของรัฐบาล ดังนั้นกระทรวงการคลังควรเตรียมการบริหารจัดการหนี้เพื่อรองรับการกู้เงินของรัฐบาลในโครงการน้ำและโครงสร้างพื้นฐานประเทศด้วย
สศช.เสนอว่า ให้กระทรวงการคลังวางแผนเตรียมการในการดูแลหนี้สาธารณะของประเทศที่จะเพิ่มขึ้นในอนาคต และต้องรักษาวินัยทางการคลังอย่างเคร่งครัด
นายธีรัตถ์ รัตนเสวี โฆษกประจำสำนักนายกรัฐมนตรี ระบุว่า ครม.รับทราบผลการบริหารหนี้สาธารณะ ประจำปีงบประมาณ 2556 กรอบวงเงิน 2.069 ล้านล้านบาท โดยตั้งแต่เดือน ต.ค. 2555มี.ค. 2556 กระทรวงการคลังและรัฐวิสาหกิจได้กู้เงินไปแล้ว 8.61 แสนล้านบาท
รายงานข่าวระบุว่า ในส่วนการก่อหนี้ใหม่ของกระทรวงการคลังและรัฐวิสาหกิจ พบว่า ธนาคารเพื่อการเกษตรและสหกรณ์การเกษตร (ธ.ก.ส.) กู้เงินจากธนาคารพาณิชย์ 1.49 แสนล้านบาท เพื่อใช้เป็นเงินทุนหมุนเวียนในโครงการรับจำนำสินค้าเกษตร
ขณะที่องค์การคลังสินค้า (อคส.) ได้นำรายได้จากการระบายข้าวไปชำระหนี้เงินกู้ที่ครบกำหนดชำระ 149.51 ล้านบาท